Symbol rozcestia O iných významoch výrazu *Sókrates* pozri *Sókrates (rozlišovacia stránka)*.

**Sokrates** (iný zápis: **Sókrates**, **Sókratés**, starogr. Σωκράτης; \* asi 469 pred Kr. Atény – † 399 pred Kr. Atény) bol starogrécky filozof, tvorca osobitného štýlu/typu filozofovania, ktoré sa opiera o dialóg.

Bol synom sochára Sófroniska a babice Fainarety. Sokrates sa spočiatku zaoberal filozofiou prírody a matematikou, ktorú zanechal pravdepodobne pod vplyvom Anaxagora. Sokrates si v Aténach získal značnú autoritu; jej posilnením bola aj odpoveď delfskej veštkyne, ktorá ho uznala prinajmenej za veľmi múdreho. To ho ešte viac pripútalo k Aténam, k aténskej kultúre a k duchovnému životu, ktorého prejavom bola v tých časoch činnosť sofistov. A oni boli – i keď nepriamo – aj jeho prvými učiteľmi dialektiky a metódy filozofovania. Tu v Aténach Sokrates pôsobil ako moralista a politik, pokúšal sa o reformu demokratického zriadenia, ktoré odsudzoval, a tomuto cieľu mala slúžiť aj jeho metóda a filozofia. Opozícia proti vtedajšej aténskej demokracii bola príčinou procesu proti Sokratovi, ba aj rozsudku smrti nad ním. Sokrates nezanechal písané dielo, jeho filozofia je známa z Platónových dialógov, zo Spomienok Xenofonta a z krátkych zmienok u Aristotela. Jeho najznámejší výrok bol starogr. οἶδα ουδὲν εἰδώς – oida ouden eidós – „viem, že nič neviem"). Tento výrok sa dá vyjadriť tak, že človek nikdy nie je taký múdry, aby sa nemohol dozvedieť niečo viac.

Sokrates sa odvrátil od príbehov mýtu, ktoré sa mu zdali prázdne a nezmyselné, ak neposkytujú to najdôležitejšie: naplnenie výroku delfskej veštiarne „poznaj sám seba". Namiesto viery v to, čo rozpráva mýtus, musí mudrc odhaliť pravdu v sebe samom.

Sokrates však túto pravdu nehľadá v osamotenom hĺbaní, ponorení do seba, ale v rozhovore. Lebo pravda nie je niečo, po čom by sme mohli bezprostredne siahnuť. Pravda sa nám nezjavuje, môžeme sa len usilovať k nej priblížiť tým, že objasníme predstavy a myšlienky, ktoré o nej máme. To sa však môže podariť iba v rozhovore, v ktorom sme postavení pred výzvu povedať, čo si myslíme a našu mienku zdôvodniť. Sokratovi partneri v rozhovore musia takmer vždy zakúsiť, že to, čo hovoria, vedie k hlúpostiam a protirečeniam. Ustavičným pýtaním ich Sokrates núti objasniť predpoklady, z ktorých skryte vychádzajú. Nič sa nesmie len tak jednoducho tvrdiť, nič sa nesmie vyhýbať požiadavke zdôvodnenia. Sokrates je prvý, ktorý zastáva princíp rozumovej argumentácie.

Život a osobnosť
----------------

Napriek tomu, že sa Sokrates zaraďuje medzi najväčších starogréckych filozofov, je pravda, že s určitosťou môžeme o ňom povedať len to, kedy zomrel. V roku 399 pred Kr. bol odsúdený aténskym súdom na smrť pre bezbožnosť a marenie výchovy aténskej mládeže. Jeho obžaloba bola založená na obvinení z pohoršovania mladých najmä svojou neverou v aténskych bohov. Platón, jeho žiak, sa však vo svojom diele Obrana Sokratova snažil ukázať, že na pozadí Sokratovho odsúdenia stojí nenávisť voči jeho politickým prejavom. Sokrates bol totiž proti aténskej demokracii, a práve demokrati po uchopení moci vykonštruovali spomínané obvinenie. Určiť čas narodenia Sokrata je možné opäť len vďaka Platónovi, ktorý píše, že Sokrates mal vo chvíli vykonania trestu smrti asi 70 rokov. Preto rok narodenia kladieme do obdobia rokov 470–469 pred Kr.

Sokratovými rodičmi bol otec sochár a matka pôrodná babica alebo práčka šiat. Pravdepodobne bol dvakrát ženatý; jeho prvou manželkou bola Mirta a druhou Xantipa, pričom mal tri deti. Svoj život prežil v Aténach, z ktorých odchádzal len pri účasti na vojenskom ťažení. Takto sa zapojil do troch známych bitiek pri mestách Potideya, Anfipoly a Delio. Neúspešných bojovníkov neodsudzoval, ba naopak – vyjadroval nesúhlas s trestom smrti pre týchto porazených, ktorí boli obvinení, že po námornej bitke nepochovali svojich mŕtvych. Sokrates však k neúspešným určite nepatril, bol odvážny a silný, ktorý dokázal vydržať aj zimu naľahko oblečený. Podľa Platóna bol svojím spôsobom príťažlivý a výnimočný, takže v ňom vo svojich dielach koncentroval najlepšie a najmúdrejšie myšlienky. Tiež však popisuje, že bol fyzicky nepekný, pričom jeho opis umožnil neskorším autorom vytvoriť známe Sokratove umelecké zobrazenia.

Jacques-Louis David: *Smrť Sokrata*
Sokratova účasť na ťaženiach nebola náhodná – po dosiahnutí základného vzdelania bol vychovávaný k fyzickej zdatnosti. Zaoberal sa však aj hudbou, gramatikou, geometriou a aritmetikou. Mal silné morálne kvality – bol známy svojou čestnosťou, nepodplatiteľnosťou v spoločenských funkciách a dôsledným dodržiavaním svojich povinností.

Názory na Sokrata
-----------------

Ernst Cassirer: Nikdy neútočí na teórie svojich predchodcov, ani ich nekritizuje; jeho zámerom nie je vypracovať nové filozofické učenie. Všetky predchádzajúce problémy uňho nadobúdajú nový význam, lebo ich zasadzuje do nového myšlienkového rámca. Jeho pozornosť plne absorboval teoretický záujem o človeka. Jeho filozofia, ak vôbec dajakú filozofiu má, je filozofia dôsledne antropologická.

### Sokrates a kresťanstvo

Sokratova smrť je považovaná za mučenícku. Ranokresťanskí myslitelia sa snažili prijať Sokrata ako kresťana za svojho. Jednak preto, že kresťanstvo si prialo získať na vážnosti pred starovekým svetom nájdením súladu s gréckym myslením, a taktiež preto, že Sokrates bol mimoriadna osobnosť. Sokrates však žil niekoľko storočí pred Kristom. Vo svojej druhej *Obrane* z rokov okolo 150 – 160 po Kr. písal Justin Mučeník o Sokratovi ako o *kresťanovi pred Kristom*.

Referencie
----------

1. ↑  KUBÍK, Peter. *Dejiny filozofie : starovek*. Trnava : Dobrá kniha, 2000. 97 s. ISBN 80-7141-294-5. S. 34.
2. ↑

Ďalšia literatúra
-----------------

* GRAESER, Andreas. *Řecká filosofie klasického období : sofisté, Sókratés a sokratikové, Platón a Aristotelés*. Preklad Miroslav Petříček. Vyd. 1. Praha : OIKOYMENH, 2000. 445 s. (Dějiny filosofie; zv. 2.) ISBN 80-7298-019-X. S. 111 – 142.

Pozri aj
--------

* sokratovský dialóg
* Sokratova metóda
* Obrana Sokratova

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Sokrates**
* Spolupracuj na Commons Commons ponúka multimediálne súbory na tému **Sokrates**

Externé odkazy
--------------

* FILIT Zdroj z ktorého (pôvodne) čerpal tento článok

  


| * z
* d
* u
Starovekí filozofi |
| --- |
| Predsokratovci | 
* Táles
* Anaximandros
* Anaximenes
* Pytagoras
* Herakleitos
* Xenofanes
* Parmenides
* Zenón
* Anaxagoras
* Empedokles
* Leukippos
* Demokritos
* Protagoras
* a ďalší

 |
| Grécki filozofi klasického obdobia | 
* Sokrates
* Eukleides z Megary
* Antisténes z Atén
* Aristippos
* Platón
* Speusippos
* Diogenes zo Sinope
* Xenokrates
* Aristoteles
* Stilpón z Megary
* Teofrastos
* a ďalší

 |
| Filozofi obdobia helenizmu | 
* Pyrrhon
* Epikuros
* Zenón z Kitia
* Archimedes
* Chrysippos
* Filón z Larissy
* Poseidonios
* Antiochos z Askalónu
* Ainesidémos
* Filón Alexandrijský
* Agrippa
* a ďalší

 |
| Filozofi z obdobia Rímskej ríše | 
* Cicero
* Lucretius Carus
* Seneca
* Ploutarchos
* Epiktetos
* Marcus Aurelius
* Klement Alexandrijský
* Sextos Empeirikos
* Plotinos
* Porfyrios z Tyru
* Iamblichos
* a ďalší

 |
| Perzskí filozofi | 
* Zarathuštra
* Mání

 |
| Čínski filozofi | 
* Lao-c’
* Sun-c’
* Konfucius
* Meng-c’
* Mo-c’
* Jang Ču
* Čuang-c’
* Liou An
* Sün-c’
* Wang Čchung
* a ďalší

 |
| Indickí filozofi | 
* Uddálaka
* Gautama Budha
* Bódhidharma
* Makkhalé Gósála
* Mahávíra
* Kanáda
* Kapila
* Nágárdžuna
* Pataňdžali
* Áčarja Šankara
* Sáramati
* Kumáraláta
* a ďalší

 |

| * z
* d
* u
Významní západní filozofi |
| --- |
| 
* Presokratici
* Sokrates
* Platón
* Aristoteles
* Plótinos
* Augustín
* Boethius
* Al-Fárábí
* Anselm
* Pierre Abélard
* Averroës
* Maimonides
* Tomáš Akvinský
* Albert Veľký
* Duns Scotus
* Ramon Llull
* Occam
* Giovanni Pico della Mirandola
* Marsilio Ficino
* Michel de Montaigne
* René Descartes
* Thomas Hobbes
* Blaise Pascal
* Baruch Spinoza
* John Locke
* Nicolas Malebranche
* Gottfried Leibniz
* Giovanni Battista Vico
* Julien Offray de La Mettrie
* George Berkeley
* Baron de Montesquieu
* David Hume
* Edmund Burke
* Voltaire
* Jean-Jacques Rousseau
* Denis Diderot
* Johann Herder
* Immanuel Kant
* Jeremy Bentham
* Friedrich Schleiermacher
* Johann Gottlieb Fichte
* G. W. F. Hegel
* Friedrich von Schelling
* Friedrich von Schlegel
* Arthur Schopenhauer
* Alexis de Tocqueville
* Søren Kierkegaard
* Henry David Thoreau
* Ralph Waldo Emerson
* John Stuart Mill
* Karl Marx
* Michail Bakunin
* Friedrich Nietzsche
* Vladimir Soloviov
* William James
* Wilhelm Dilthey
* C. S. Peirce
* Gottlob Frege
* Edmund Husserl
* Henri Bergson
* Ernst Cassirer
* John Dewey
* Benedetto Croce
* José Ortega y Gasset
* Alfred North Whitehead
* Bertrand Russell
* Ludwig Wittgenstein
* Ernst Bloch
* György Lukács
* Martin Heidegger
* Rudolf Carnap
* Simone Weilová
* Maurice Merleau-Ponty
* Jean-Paul Sartre
* Simone de Beauvoir
* Georges Bataille
* Theodor Adorno
* Max Horkheimer
* Hannah Arendtová

 |

Autoritné údaje: * abART: 90903
* BnF: 12013325j
* GND: 118615270
* ISNI: 0000 0001 2142 6535
* LCCN: n79055329
* NK ČR: jn20000720294
* PSH: 2834
* ULAN: 500260248
* VIAF: 88039167
* WorldCat: lccn-n79055329